### Resumé

Byrådet behandlede 4. september 2024, pkt. 167 budgetforslag [adresse] første gang. Byrådet besluttede at fremsende forslaget til Byrådets 2. behandling. Fristen for ændringsforslag blev fastsat til 20. september 2024, kl. 12.00. Der blev 10. september 2024 indgået et budgetforlig mellem Venstre, Socialdemokratiet, Konservative, Socialistisk Folkeparti, Radikale Venstre, Dansk Folkeparti, Danmarksdemokraterne og Nye Borgerlige i [adresse].

Jf. Økonomiudvalget 23. september 2024, pkt. 218 foreslås, at ændringsforslag som følge af budgetforliget sættes samlet til afstemning.

Inden Byrådets møde 2. oktober 2024 drøfter Økonomiudvalget evt. valg af selvbudgettering af skatter og tilskud i 2025.

### Sagsfremstilling

Der skal ikke stemmes om det samlede budgetforslag – kun om ændringsforslag til det budgetforslag, som Økonomiudvalget fremlagde til Byrådets 1. behandling og om eventuelle underændringsforslag.

De poster, der ikke er fremsat ændringsforslag eller underændringsforslag til, anses for vedtaget uden afstemning. Et ændringsforslag skal angive, hvilken bevilling, det retter sig imod og med hvilket beløb, bevillingen ønskes ændret. Tilsvarende gælder for ændringsforslag til posterne i budgetoverslagsårene.

Efter fristens udløb kan der ikke fremsættes ændringsforslag, medmindre et flertal i Byrådet beslutter at se bort fra fristoverskridelsen.

Underændringsforslag er et forslag, der sigter på at ændre et allerede fremsat ændringsforslag. Underændringsforslag kan fremsættes, indtil Byrådet har påbegyndt afstemning.

Som bilag 1 er vedlagt afstemningsbilag med ændringsforslag som følge af det indgåede budgetforlig for 2025. Desuden er vedlagt flg. bilag: budgetforlig for 2025, resultatopgørelse inkl. budgetforlig og "Oplæg til budget i balance" med tillæg pr. 2. september 2024.

I øvrigt henvises til det udsendte materiale til Byrådets 1. behandling af budgetforslaget 4. september 2024.

**Budgettering af skatter og tilskud:**

I det foreliggende budgetforslag 2025-2028 er anvendt statsgaranti ved budgettering af skatter og tilskud.

Økonomiudvalget drøftede 23. september 2024, pkt. 218 eventuelt valg af selvbudgettering i 2025. Økonomiudvalget drøfter inden Byrådets møde 2. oktober 2024 på ny evt. valg af selvbudgettering af skatter og tilskud i 2025. Økonomiudvalgets indstilling vil foreligge til Byrådets behandling af sagen.

Ved valg af selvbudgettering fastholdes indtægtsbudgettet for skatter og tilskud i budget 2025 på samme niveau som beløbene ved statsgaranti. Som følge af selvbudgettering vil kommunens skatter og tilskud blive efterreguleret i 2028 baseret på de faktiske forhold i 2025.

### Sagens videre forløb

Sagen skal behandles af Byrådet.

### Indstilling Kommunaldirektøren indstiller

at afstemningsbilag 1 med ændringsforslag som følge af budgetforliget sættes samlet til afstemning,

at det på baggrund af Økonomiudvalgets indstilling 2. oktober 2024 besluttes, om Vejle Kommune i 2025 skal vælge selvbudgettering af skatter og tilskud med en fastholdelse af budget 2025 på samme niveau som beløbene ved statsgaranti, og

at der administrativt foretages en tilretning af de generelle bemærkninger til budget 2025-2028 som følge af de godkendte ændringsforslag.

#### Beslutningen fra Økonomiudvalget 2. oktober 2024, pkt. 234:

Økonomiudvalget anbefaler at benytte selvbudgettering af skatter og tilskud i 2025.

### Beslutning

Godkendt. Byrådet valgte at benytte selvbudgettering af skatter og tilskud i 2025 med en fastholdelse af budget 2025 på samme niveau som beløbene ved statsgaranti.